               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.1.2019
            COM(2019) 16 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για την έγκριση της έναρξης διαπραγματεύσεων για συμφωνία με τις Ηνωμένες Πολιτείες της Αμερικής σχετικά με την εξάλειψη των δασμών για τα βιομηχανικά προϊόντα

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΣΥΣΤΑΣΗΣ

               •Αιτιολόγηση και στόχοι της σύστασης

               Στις 25 Ιουλίου 2018 ο πρόεδρος της Ευρωπαϊκής Επιτροπής και ο πρόεδρος των Ηνωμένων Πολιτειών της Αμερικής κατέληξαν σε συμφωνία για τη δρομολόγηση μιας νέας φάσης στις εμπορικές σχέσεις μεταξύ των Ηνωμένων Πολιτειών και της Ευρωπαϊκής Ένωσης, με σκοπό να διευκολυνθεί το εμπόριο και να αποφευχθεί η κλιμάκωση των εμπορικών εντάσεων.

               Σε κοινή δήλωση που εκδόθηκε στις 25 Ιουλίου 2018 προβλέπεται κατάργηση των δασμών για τα βιομηχανικά προϊόντα· αυξημένη συνεργασία για ρυθμιστικά ζητήματα και πρότυπα· διευκόλυνση του εμπορίου σπόρων σόγιας· και αύξηση του εμπορίου υγροποιημένου φυσικού αερίου (ΥΦΑ) ώστε να δοθεί στην Ευρωπαϊκή Ένωση η δυνατότητα να διαφοροποιήσει περισσότερο τον ενεργειακό εφοδιασμό της. Συμφώνησαν επίσης να ενώσουν τις δυνάμεις τους για να βελτιώσουν την προστασία των ευρωπαϊκών και αμερικανικών εταιρειών από τις αθέμιτες εμπορικές πρακτικές σε παγκόσμιο επίπεδο και να συνεργαστούν στενά με εταίρους που συμμερίζονται τις ίδιες απόψεις με σκοπό τη μεταρρύθμιση του Παγκόσμιου Οργανισμού Εμπορίου (ΠΟΕ).

               Για την υλοποίηση του κοινού θεματολογίου αυτού συστάθηκε εκτελεστική ομάδα εργασίας η οποία, μεταξύ άλλων, θα καθορίσει βραχυπρόθεσμα μέτρα για τη διευκόλυνση των εμπορικών συναλλαγών. Συμφωνήθηκε ότι κατά τη διάρκεια της διαδικασίας εφαρμογής της κοινής δήλωσης, η Ευρωπαϊκή Ένωση και οι Ηνωμένες Πολιτείες θα σέβονται πλήρως το πνεύμα της συμφωνίας αυτής, εκτός αν το ένα ή το άλλο μέρος αποφασίσει να τερματίσει τις διαπραγματεύσεις. Αμφότερες οι πλευρές συμφώνησαν επίσης ότι επιθυμούν να επιλύσουν τα δασμολογικά θέματα στους τομείς του χάλυβα και του αλουμινίου.

               Η Ευρωπαϊκή Επιτροπή έχει δεσμευτεί να εφαρμόσει την κοινή δήλωση της 25ης Ιουλίου 2018 με καλή πίστη. Η Επιτροπή θα αναστείλει τις διαπραγματεύσεις με τις Ηνωμένες Πολιτείες σε περίπτωση που οι Ηνωμένες Πολιτείες δεν τηρήσουν τη δέσμευση της 25ης Ιουλίου 2018, να απόσχουν από τη θέσπιση νέων μέτρων κατά της ΕΕ βάσει του άρθρου 232 του νόμου για την ανάπτυξη του εμπορίου. Η Επιτροπή μπορεί επίσης να αναστείλει τις διαπραγματεύσεις σε περίπτωση που οι ΗΠΑ επιβάλουν εμπορικούς περιορισμούς κατά των εξαγωγών της ΕΕ βάσει του άρθρου 301 του νόμου για το εμπόριο του 1974 ή βάσει οποιουδήποτε άλλου παρόμοιου νόμου των Ηνωμένων Πολιτειών.

               Στόχος των διαπραγματεύσεων σχετικά με την κατάργηση των δασμών θα είναι η εξάλειψη όλων των τελωνειακών δασμών για τα βιομηχανικά προϊόντα, σε αμοιβαία βάση, με στόχο την επίτευξη ουσιαστικής εξάλειψης των δασμών με την έναρξη ισχύος της συμφωνίας και σταδιακής εξάλειψης των εν λόγω δασμών σε σύντομο χρονικό πλαίσιο. Τα βιομηχανικά προϊόντα περιλαμβάνουν όλα τα εμπορεύματα, εκτός από εκείνα που περιλαμβάνονται στο παράρτημα Ι της συμφωνίας του ΠΟΕ για τη γεωργία. Μπορεί να λαμβάνεται υπόψη η ιδιαίτερη ευαισθησία ορισμένων προϊόντων. Στο πλαίσιο αυτό, η ΕΕ είναι πρόθυμη να λάβει υπόψη πιθανές ευαισθησίες των ΗΠΑ για ορισμένα προϊόντα της αυτοκινητοβιομηχανίας.

               Η ΕΕ και οι ΗΠΑ είναι οι μεγαλύτερες και πιο ολοκληρωμένες οικονομίες του κόσμου, με μακρά κοινή ιστορία στο εμπόριο και παρεμφερές επίπεδο οικονομικής ανάπτυξης. Οι ΗΠΑ είναι ο κυριότερος προορισμός των ενωσιακών εξαγωγών βιομηχανικών προϊόντων και ο δεύτερος μεγαλύτερος εξαγωγέας βιομηχανικών προϊόντων στην ΕΕ (μετά την Κίνα). Οι εμπορευματικές συναλλαγές ΕΕ-ΗΠΑ ανήλθαν σε 633 δισ. EUR το 2017, αποτελούμενες κυρίως από βιομηχανικά προϊόντα (598 δισ. EUR, εκ των οποίων 166 δισ. EUR στο εμπόριο μηχανημάτων και εξοπλισμού). Περίπου 4,7 εκατομμύρια θέσεις εργασίας στην ΕΕ συνδέονται με την παραγωγή για τις εξαγωγές προς τις ΗΠΑ. Τα βιομηχανικά προϊόντα αντιπροσωπεύουν το μεγαλύτερο μέρος των εμπορευματικών μας συναλλαγών με τις ΗΠΑ (94 % των ενωσιακών εξαγωγών και 95 % των εισαγωγών). Οι εμπορευματικές συναλλαγές ΕΕ-ΗΠΑ παρουσιάζουν σταθερή αύξηση κατά την τελευταία δεκαετία.

               Γενικά, τόσο η ΕΕ όσο και οι ΗΠΑ έχουν χαμηλούς δασμούς στα βιομηχανικά προϊόντα. Oι απλοί μέσοι όροι δασμολογικών συντελεστών ΜΕΚ για τα μη γεωργικά προϊόντα είναι 4,2 % και 3,1 % αντίστοιχα. Ενώ τα επίπεδα των εφαρμοζόμενων δασμών είναι σχετικά χαμηλά, το μέγεθος των εμπορικών μας σχέσεων συνεπάγεται ότι η εξάλειψη όλων των δασμών για τα βιομηχανικά προϊόντα θα έχει σημαντικό αντίκτυπο στις επιχειρήσεις και στους καταναλωτές και στις δύο πλευρές του Ατλαντικού.

               Μια εσωτερική ανάλυση υπολογίσιμης γενικής ισορροπίας με το μοντέλο MIRAGE δείχνει ότι η εξάλειψη των δασμών για τα βιομηχανικά προϊόντα θα ωφελούσε σχεδόν εξίσου και τους δύο εταίρους σε ό,τι αφορά την αύξηση του διμερούς εμπορίου. Οι ενωσιακές εξαγωγές εμπορευμάτων προς τις ΗΠΑ θα αυξάνονταν κατά 10 %, οι εξαγωγές των ΗΠΑ προς την ΕΕ θα αυξάνονταν κατά 13 %.

               Η κατάργηση των δασμών για τα βιομηχανικά προϊόντα αναμένεται ιδίως να οδηγήσει σε σημαντικά οικονομικά οφέλη για τις μικρές και μεσαίες επιχειρήσεις (ΜΜΕ) που επηρεάζονται δυσανάλογα από το κόστος της διάθεσης ενός προϊόντος στην αγορά. Οι μειώσεις του κόστους, μεταξύ άλλων μέσω της εξάλειψης των δασμών, μπορούν να συμβάλουν ώστε να γίνουν οι εξαγωγές των ΜΜΕ περισσότερο ανταγωνιστικές, και επομένως να επιδράσουν καθοριστικά στην απόφαση περί εξαγωγής ή μη εξαγωγής ενός προϊόντος.

               •Συνέπεια με τις ισχύουσες διατάξεις στον τομέα πολιτικής

                  Το πεδίο εφαρμογής της παρούσας σύστασης αναφέρεται μόνο στο τμήμα της κοινής δήλωσης της 25ης Ιουλίου 2018 που αφορά την εξάλειψη των δασμών για τα βιομηχανικά προϊόντα. Η κοινή δήλωση εγκρίθηκε υπό εξαιρετικές περιστάσεις, προκειμένου να αποφευχθεί η κλιμάκωση των εμπορικών εντάσεων μεταξύ της ΕΕ και των Ηνωμένων Πολιτειών.

                  Ο στόχος αποκλιμάκωσης των εμπορικών εντάσεων με τις ΗΠΑ έχει απόλυτη συνέπεια με τη Συνθήκη για την Ευρωπαϊκή Ένωση (ΣΕΕ) στην οποία ορίζεται ότι η ΕΕ θα πρέπει να εργάζεται με στόχο την προώθηση της ενσωμάτωσης όλων των χωρών στην παγκόσμια οικονομία, μεταξύ άλλων και μέσω της προοδευτικής κατάργησης των περιορισμών του διεθνούς εμπορίου
                     1
                  .

                  Η σύσταση για την έναρξη διαπραγματεύσεων με τις ΗΠΑ για την εξάλειψη των δασμών δεν θα πρέπει σε καμία περίπτωση να ερμηνευτεί ως ένδειξη ότι η Επιτροπή επιθυμεί να παρεκκλίνει από τις υφιστάμενες εμπορικές και επενδυτικές πολιτικές που προβλέπονται στην ανακοίνωση της Επιτροπής με τίτλο «Εμπόριο για όλους: Προς μια πιο υπεύθυνη πολιτική για το εμπόριο και τις επενδύσεις»
                     2
                  .

               •Συνέπεια με άλλες πολιτικές της Ένωσης

                  Η σύσταση συνάδει με άλλες πολιτικές της Ένωσης.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Άρθρο 207 παράγραφος 3 και παράγραφος 4 πρώτο εδάφιο, σε συνδυασμό με το άρθρο 218 παράγραφοι 3 και 4 της Συνθήκης για τη λειτουργία της Ευρωπαϊκής Ένωσης (ΣΛΕΕ).

               Επικουρικότητα (σε περίπτωση μη αποκλειστικής αρμοδιότητας)

                  Σύμφωνα με το άρθρο 5 παράγραφος 3 της ΣΕΕ, η αρχή της επικουρικότητας δεν εφαρμόζεται στους τομείς που υπάγονται στην αποκλειστική αρμοδιότητα της ΕΕ. Η κοινή εμπορική πολιτική συγκαταλέγεται στους τομείς αποκλειστικής αρμοδιότητας της Ένωσης, που απαριθμούνται στο άρθρο 3 της ΣΛΕΕ. Μεταξύ άλλων, σύμφωνα με το άρθρο 207 της ΣΛΕΕ, η εν λόγω πολιτική περιλαμβάνει τη διαπραγμάτευση εμπορικών συμφωνιών.

               •Αναλογικότητα

                  Η σύσταση της Επιτροπής είναι σύμφωνη με την αρχή της αναλογικότητας και αναγκαία με γνώμονα τον στόχο μας για αποκλιμάκωση των εμπορικών εντάσεων με τις ΗΠΑ.

               •Επιλογή της νομικής πράξης

                  Απόφαση του Συμβουλίου της Ευρωπαϊκής Ένωσης.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

                  Άνευ αντικειμένου

               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας

               Άνευ αντικειμένου

               •Διαβουλεύσεις με τα ενδιαφερόμενα μέρη

               Από το 2012 έχει πραγματοποιηθεί σημαντικός αριθμός διαβουλεύσεων με τα ενδιαφερόμενα μέρη σχετικά με τα πιθανά κέρδη από την εξάλειψη των δασμών. Έχουν οργανωθεί πολλές ακροάσεις και συναντήσεις διαλόγου με την κοινωνία των πολιτών. Τα ανωτέρω προστίθενται στις δημόσιες συζητήσεις που πραγματοποιούνται στο Ευρωπαϊκό Κοινοβούλιο και στα κράτη μέλη της ΕΕ, ή που διοργανώνονται από αυτά.

               •Συλλογή και χρήση εμπειρογνωσίας

               Σε προηγούμενες δραστηριότητες διαβουλεύσεων, από το 2012 και εξής, είχε ήδη συγκεντρωθεί σημαντική εμπειρογνωσία σχετικά με τα πιθανά οφέλη από την εξάλειψη των δασμών μεταξύ της ΕΕ και των ΗΠΑ (βλ. συνδέσμους και έγγραφα στον ακόλουθο ιστότοπο:

                  http://trade.ec.europa.eu/doclib/cfm/doclib_section.cfm?sec=146

                .

               •Εκτίμηση επιπτώσεων

               Λόγω της πολιτικής επιτακτικής ανάγκης να επιτευχθεί ταχεία πρόοδος με σκοπό τη μείωση των εμπορικών εντάσεων μεταξύ της ΕΕ και των ΗΠΑ, όπως αυτή διατυπώθηκε από τον πρόεδρο της Επιτροπής μετά τη συνάντησή του με τον πρόεδρο των ΗΠΑ και εγκρίθηκε από το Ευρωπαϊκό Συμβούλιο στην άτυπη σύνοδό του της 16ης Μαΐου 2018 στη Σόφια, η σύσταση εξαιρέθηκε από την τυπική διαδικασία εκτίμησης επιπτώσεων.

               •Θεμελιώδη δικαιώματα

                  Η σύσταση είναι συνεπής με τις Συνθήκες της ΕΕ και με τον Χάρτη των Θεμελιωδών Δικαιωμάτων της Ευρωπαϊκής Ένωσης.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Η συμφωνία για την εξάλειψη των δασμών θα έχει αρνητικές επιπτώσεις στον προϋπολογισμό της ΕΕ υπό τη μορφή διαφυγόντων τελωνειακών δασμών ως συνέπεια της εξάλειψης των δασμών για τα βιομηχανικά προϊόντα, που αντιπροσωπεύουν περίπου 2,2 δισ. EUR (στοιχεία για το 2017). Aναμένονται έμμεσες θετικές επιπτώσεις όσον αφορά την αύξηση των πόρων που συνδέονται με τον φόρο προστιθέμενης αξίας και άλλους φόρους και αυξήσεις του ακαθάριστου εθνικού εισοδήματος.

               5.ΛΟΙΠΑ ΣΤΟΙΧΕΙΑ

               •Διαδικαστικές πτυχές

               Η Επιτροπή θα διαπραγματευτεί εξ ονόματος της ΕΕ. Σύμφωνα με το άρθρο 218 παράγραφος 4 της ΣΛΕΕ, προτείνεται το Συμβούλιο της Ευρωπαϊκής Ένωσης να ορίσει την επιτροπή εμπορικής πολιτικής ως την επιτροπή σε διαβούλευση με την οποία πρέπει να διεξαχθούν οι διαπραγματεύσεις.

               Το Ευρωπαϊκό Κοινοβούλιο θα ενημερώνεται σε όλα τα στάδια της διαδικασίας, σύμφωνα με το άρθρο 218 παράγραφος 10 της ΣΛΕΕ.

               Η Επιτροπή θα δημοσιοποιήσει την παρούσα σύσταση και το παράρτημά της αμέσως μετά την έγκρισή τους.

               Η Επιτροπή συνιστά οι οδηγίες διαπραγμάτευσης να δημοσιοποιηθούν αμέσως μετά την έγκρισή τους από το Συμβούλιο.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για την έγκριση της έναρξης διαπραγματεύσεων για συμφωνία με τις Ηνωμένες Πολιτείες της Αμερικής σχετικά με την εξάλειψη των δασμών για τα βιομηχανικά προϊόντα

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3 και παράγραφος 4 πρώτο εδάφιο, σε συνδυασμό με το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να αρχίσει διαπραγματεύσεις, εξ ονόματος της Ευρωπαϊκής Ένωσης, με τις Ηνωμένες Πολιτείες της Αμερικής για μια συμφωνία σχετικά με την εξάλειψη των δασμών για τα βιομηχανικά προϊόντα.

               Άρθρο 2

               Οι διαπραγματεύσεις διεξάγονται βάσει των οδηγιών διαπραγμάτευσης του Συμβουλίου οι οποίες παρατίθενται στο παράρτημα.

               Άρθρο 3

               Η Επιτροπή διεξάγει τις διαπραγματεύσεις σε διαβούλευση με την [η ονομασία της ειδικής επιτροπής εισάγεται από το Συμβούλιο].

               Άρθρο 4

               Η παρούσα απόφαση και το παράρτημά της θα δημοσιοποιηθούν αμέσως μετά την έγκρισή τους.

               Άρθρο 5

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Άρθρο 21 παράγραφος 2 στοιχείο ε) της ΣΕΕ.

                     (2)

                  http://trade.ec.europa.eu/doclib/docs/2016/january/tradoc_154141.pdf

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 18.1.2019
            COM(2019) 16 final
            ΠΑΡΑΡΤΗΜΑ
            της
            Σύστασης για απόφαση του Συμβουλίου
            για την έγκριση της έναρξης διαπραγματεύσεων για συμφωνία με τις Ηνωμένες Πολιτείες της Αμερικής σχετικά με την εξάλειψη των δασμών για τα βιομηχανικά προϊόντα

               ΠΑΡΑΡΤΗΜΑ

               ΟΔΗΓΙΕΣ ΓΙΑ ΤΗ ΔΙΑΠΡΑΓΜΑΤΕΥΣΗ ΣΥΜΦΩΝΙΑΣ ΜΕ ΤΙΣ ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ ΣΧΕΤΙΚΑ ΜΕ ΤΗΝ ΕΞΑΛΕΙΨΗ ΤΩΝ ΔΑΣΜΩΝ ΓΙΑ ΤΑ ΒΙΟΜΗΧΑΝΙΚΑ ΠΡΟΪΟΝΤΑ

               Φύση και πεδίο εφαρμογής της συμφωνίας

               1.Η συμφωνία θα πρέπει να περιλαμβάνει διατάξεις σχετικά με την εξάλειψη των δασμών για τα βιομηχανικά προϊόντα
                  1
               , μεταξύ των μερών, και συνεπώς θα προβλέπει την αμοιβαία εξάλειψη των δασμών.

               2.Η συμφωνία θα πρέπει να είναι απολύτως συνεπής με τους κανόνες και τις υποχρεώσεις του Παγκόσμιου Οργανισμού Εμπορίου (ΠΟΕ).

               Στόχοι

               3.Στόχος της συμφωνίας είναι η αύξηση του εμπορίου μεταξύ της Ευρωπαϊκής Ένωσης και των Ηνωμένων Πολιτειών με σκοπό τη δημιουργία νέων οικονομικών ευκαιριών που δημιουργούν θέσεις εργασίας και ανάπτυξη ως αποτέλεσμα της αυξημένης πρόσβασης στην αγορά λόγω της αμοιβαίας εξάλειψης των δασμών για τα βιομηχανικά προϊόντα.

               Περιεχόμενο της συμφωνίας

               Δασμοί και άλλες απαιτήσεις σχετικά με τις εισαγωγές και τις εξαγωγές

               4.Στόχος της συμφωνίας θα πρέπει να είναι η εξάλειψη όλων των τελωνειακών δασμών για τα βιομηχανικά προϊόντα σε αμοιβαία βάση, με σκοπό την επίτευξη ουσιαστικής εξάλειψης των δασμών με την έναρξη ισχύος της συμφωνίας και σταδιακής εξάλειψης των εν λόγω δασμών σε σύντομο χρονικό πλαίσιο. Θα πρέπει να ληφθεί υπόψη η ιδιαίτερη ευαισθησία ορισμένων εμπορευμάτων, σύμφωνα με την κοινή δήλωση της 25ης Ιουλίου 2018. Όλοι οι τελωνειακοί δασμοί, οι φόροι, τα τέλη ή οι επιβαρύνσεις των εξαγωγών και οι ποσοτικοί περιορισμοί ή οι απαιτήσεις άδειας για τις εξαγωγές προς το άλλο μέρος, τα οποία δεν δικαιολογούνται από εξαιρέσεις στο πλαίσιο της συμφωνίας, θα πρέπει να καταργηθούν με την εφαρμογή της συμφωνίας. Η συμφωνία δεν θα πρέπει να θίγει το δικαίωμα του ενός ή του άλλου μέρους να λάβει κατάλληλα μέτρα διασφάλισης, μέτρα αντιντάμπινγκ ή αντισταθμιστικά μέτρα σύμφωνα με τη συμφωνία του ΠΟΕ.

               Κανόνες καταγωγής

               5.Οι διαπραγματεύσεις θα πρέπει να στοχεύουν στον συγκερασμό των προσεγγίσεων της Ευρωπαϊκής Ένωσης και των Ηνωμένων Πολιτειών όσον αφορά τους κανόνες καταγωγής, συμπεριλαμβανομένων των διαδικασιών καταγωγής, με τρόπο που να διευκολύνει το εμπόριο μεταξύ των μερών και να λαμβάνει υπόψη τις τελευταίες εξελίξεις στον τομέα των προτιμησιακών κανόνων καταγωγής της Ευρωπαϊκής Ένωσης και τα συμφέροντα των οικονομικών φορέων της Ευρωπαϊκής Ένωσης.

               Θεσμικό πλαίσιο

               6.Η συμφωνία θα πρέπει να συγκροτήσει θεσμική δομή που θα παρακολουθεί την εφαρμογή της συμφωνίας.

               Επίλυση διαφορών

               7.Η συμφωνία θα πρέπει να περιλαμβάνει κατάλληλο μηχανισμό επίλυσης διαφορών για να εξασφαλίζεται ότι τα μέρη τηρούν τους αμοιβαία συμφωνηθέντες κανόνες.

               Τελικές διατάξεις

               8.Η συμφωνία θα πρέπει να περιέχει διάταξη που θα παρέχει στην Ευρωπαϊκή Ένωση τη δυνατότητα να αναστείλει μονομερώς την εφαρμογή ουσιαστικά ισοδύναμων παραχωρήσεων ή υποχρεώσεων, εάν οι Ηνωμένες Πολιτείες θεσπίσουν μέτρα κατά της Ευρωπαϊκής Ένωσης, βάσει του άρθρου 232 του νόμου για την ανάπτυξη του εμπορίου, του άρθρου 301 του νόμου για το εμπόριο του 1974 ή οποιουδήποτε άλλου παρόμοιου νόμου των Ηνωμένων Πολιτειών.

               9.Η συμφωνία θα πρέπει να είναι εξίσου αυθεντική σε όλες τις επίσημες γλώσσες της Ευρωπαϊκής Ένωσης και θα πρέπει να περιλαμβάνει σχετική γλωσσική ρήτρα.

               Διεξαγωγή των διαπραγματεύσεων

               10.Η Επιτροπή θα αναστείλει τις διαπραγματεύσεις με τις Ηνωμένες Πολιτείες σε περίπτωση που οι Ηνωμένες Πολιτείες δεν τηρήσουν τη δέσμευση της 25ης Ιουλίου 2018, να απόσχουν, κατά τη διάρκεια των διαπραγματεύσεων, από τη θέσπιση νέων μέτρων κατά της Ευρωπαϊκής Ένωσης βάσει του άρθρου 232 του νόμου για την ανάπτυξη του εμπορίου του 1962. Η Επιτροπή μπορεί επίσης να αναστείλει τις διαπραγματεύσεις εάν οι Ηνωμένες Πολιτείες επιβάλουν εμπορικούς περιορισμούς κατά των εξαγωγών της Ευρωπαϊκής Ένωσης βάσει του άρθρου 301 του νόμου για το εμπόριο του 1974 ή βάσει οποιουδήποτε άλλου παρόμοιου νόμου των Ηνωμένων Πολιτειών.

               11.Πριν από την ολοκλήρωση των διαπραγματεύσεων, η Επιτροπή θα επιβεβαιώσει ότι οι Ηνωμένες Πολιτείες έχουν άρει κάθε τυχόν μέτρο σχετικά με τις εξαγωγές χάλυβα και αλουμινίου καταγωγής Ευρωπαϊκής Ένωσης σύμφωνα με το άρθρο 232 του νόμου του 1962 των ΗΠΑ για την ανάπτυξη του εμπορίου.

                     (1)

                        Τα βιομηχανικά προϊόντα περιλαμβάνουν όλα τα εμπορεύματα, εκτός από εκείνα που περιλαμβάνονται στο παράρτημα Ι της συμφωνίας του ΠΟΕ για τη γεωργία.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 19.4.2017
            COM(2017) 191 final
            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η έναρξη διαπραγματεύσεων σχετικά με την τροποποίηση πρωτοκόλλων της συμφωνίας μεταξύ της Ευρωπαϊκής Ένωσης και του Βασιλείου του Μαρόκου

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Λόγοι και στόχοι της πρότασης

                  Επί μισό περίπου αιώνα, η ΕΕ και το Μαρόκο διατηρούν μια πλούσια και πολυδιάστατη εταιρική σχέση, δυνάμει της οποίας το 2008 χορηγήθηκε στο Μαρόκο «προηγμένο καθεστώς» ώστε να αντικατοπτρίζεται η ισχύς των διμερών δεσμών και των κοινών φιλοδοξιών και των δεσμεύσεων που έχουν αναλάβει τα δυο μέρη για την επίτευξη των κοινών τους στόχων.

                  Ταυτόχρονα, η ΕΕ έχει εκφράσει επανειλημμένα τη δέσμευσή της για τη διευθέτηση της σύγκρουσης στη Δυτική Σαχάρα. Υποστηρίζει πλήρως τις προσπάθειες του Γενικού Γραμματέα των Ηνωμένων Εθνών (ΓΓΗΕ) και του Προσωπικού Απεσταλμένου του, προκειμένου να βοηθήσουν τα μέρη να εξεύρουν δίκαιη, βιώσιμη και αμοιβαία αποδεκτή πολιτική λύση, η οποία θα επιτρέψει στον λαό της Δυτικής Σαχάρας να ασκήσει το δικαίωμα αυτοδιάθεσής του, στο πλαίσιο ρυθμίσεων οι οποίες συνάδουν με τις αρχές και τους σκοπούς του Χάρτη των Ηνωμένων Εθνών, σύμφωνα με τις αποφάσεις του Συμβουλίου Ασφαλείας των Ηνωμένων Εθνών, περιλαμβανομένων των αποφάσεων 2152 (2014) και 2218 (2015).

               Ενόψει της χορήγησης δασμολογικών προτιμήσεων, σκοπός της παρούσας πρότασης είναι η τροποποίηση του πρωτοκόλλου 4
                  1
                και του πρωτοκόλλου 1
                  2
                της ευρωμεσογειακής συμφωνίας συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου (εφεξής, η «συμφωνία σύνδεσης ΕΕ-Μαρόκου» ή η «συμφωνία σύνδεσης»), κατόπιν της απόφασης του Ευρωπαϊκού Δικαστηρίου, της 21ης Δεκεμβρίου 2016, στην υπόθεση C-104/16 P, το οποίο απεφάνθη ότι η συμφωνία σύνδεσης ΕΕ-Μαρόκου και η συμφωνία στον τομέα της γεωργίας δεν έχουν εφαρμογή στη Δυτική Σαχάρα.

               Πριν από την απόφαση του Δικαστηρίου, οι εμπορικές προτιμήσεις που προβλέπονται στη συμφωνία σύνδεσης και τα πρωτόκολλα αυτής εφαρμόζονταν de facto στα προϊόντα καταγωγής Δυτικής Σαχάρας, η οποία αποτελεί μη αυτόνομη περιοχή. Ωστόσο, κατόπιν της απόφασης του Δικαστηρίου, δεν είναι δυνατή η συνέχιση της εν λόγω πρακτικής, εκτός εάν τροποποιηθεί το πρωτόκολλο 4 περί καταγωγής κατά τρόπο ώστε τα προϊόντα καταγωγής Δυτικής Σαχάρας να μπορούν να εξομοιωθούν με τα προϊόντα που παράγονται στο Μαρόκο. Έπειτα από την απόφαση του Δικαστηρίου, οι διμερείς εμπορικές σχέσεις έχουν επηρεαστεί από αβεβαιότητες στην αγορά.

               Σκοπός της παρούσας σύστασης είναι η εξουσιοδότηση για τη διεξαγωγή διαπραγματεύσεων, ώστε να εξασφαλιστεί η παροχή νομικής βάσης για τη συνέχιση της χορήγησης προτιμήσεων σε προϊόντα καταγωγής Δυτικής Σαχάρας, σύμφωνα με την έως τώρα πρακτική. Εφόσον οι εν λόγω εμπορικές προτιμήσεις στην αγορά γεωργικών και αλιευτικών προϊόντων της ΕΕ καθορίζονται στο πρωτόκολλο 1 της συμφωνίας σύνδεσης, είναι σκόπιμο να διευκρινιστεί επίσης το πεδίο εφαρμογής του συγκεκριμένου πρωτοκόλλου. Με αυτόν τον τρόπο, θα αποφευχθούν διαταραχές των εμπορικών συναλλαγών ενώ θα διατηρηθεί σταθερό το επίπεδο πρόσβασης στην αγορά της ΕΕ, εφόσον δεν πρόκειται να χορηγηθούν νέες προτιμήσεις. Οι τροποποιήσεις των σχετικών πρωτοκόλλων της συμφωνίας σύνδεσης μπορούν να ολοκληρωθούν αργότερα, κατά περίπτωση, με μεταγενέστερη τροποποίηση της συμφωνίας σύνδεσης καθαυτής. Τέλος, θα πρέπει να σημειωθεί ότι εκκρεμούν δυο υποθέσεις για το Μαρόκο (C-266/16 και T-180/14) ενώπιον του Ευρωπαϊκού Δικαστηρίου οι οποίες αφορούν τη συμφωνία αλιευτικής σύμπραξης ΕΕ-Μαρόκου και μπορούν ενδεχομένως να παρέχουν περαιτέρω κατευθύνσεις όσον αφορά τους όρους επέκτασης συμφωνιών σε μη αυτόνομες περιοχές. Επιπλέον, εξυπακούεται ότι οποιαδήποτε ρύθμιση θα είναι μόνο προσωρινή για όσο διάστημα εκκρεμεί η διευθέτηση της σύγκρουσης στο πλαίσιο των Ηνωμένων Εθνών και σύμφωνα με τις σχετικές αποφάσεις του Συμβουλίου Ασφαλείας των ΗΕ.

               •Συνοχή με τις υφιστάμενες διατάξεις στον τομέα πολιτικής

                  Η παρούσα σύσταση συνάδει πλήρως με την ισχύουσα εμπορική πολιτική, δεδομένου ότι οι τελωνειακές αρχές έχουν εφαρμόσει de facto προτιμήσεις σε προϊόντα από τη Δυτική Σαχάρα πιστοποιημένα ως προϊόντα καταγωγής Μαρόκου. Δεν προβλέπεται χορήγηση νέων εμπορικών προτιμήσεων στο Μαρόκο, διότι στόχος είναι απλώς η επέκταση του γεωγραφικού πεδίου που καλύπτεται από τις προτιμήσεις και όχι η μεταβολή του αριθμού των προτιμήσεων.

                  Η πρόταση συνάδει με τους γενικούς στόχους της Ευρωπαϊκής Πολιτικής Γειτονίας, δεδομένου ότι συμβάλλει στη βελτίωση των εμπορικών και οικονομικών σχέσεων στη Νότια Γειτονία σε πνεύμα στενής συνεργασίας. Συνάδει επίσης με τη συνολική πολιτική της ΕΕ έναντι του Μαρόκου που στοχεύει στην ανάπτυξη προνομιακής εταιρικής σχέσης με το Μαρόκο, χωρίς ωστόσο να προδικάζει την έκβαση της διαδικασίας υπό την αιγίδα των Ηνωμένων Εθνών στη Δυτική Σαχάρα.

                  Το γεγονός ότι οι εμπορικές προτιμήσεις ενδέχεται να έχουν ευρύτερο πεδίο εφαρμογής δεν είναι πρωτοφανές, δεδομένου ότι η συμφωνία σύνδεσης ΕΕ-Μαρόκου περιλαμβάνει δυο κοινές δηλώσεις, όπου ορίζεται ότι προϊόντα καταγωγής της Δημοκρατίας του Αγίου Μαρίνου και της Ανδόρας «γίνονται δεκτά στο Μαρόκο, ως προϊόντα καταγωγής Κοινότητας, κατά την έννοια της συμφωνίας».

               •Συνοχή με άλλες πολιτικές της ΕΕ

                  Πάγια θέση της ΕΕ είναι ότι η επέκταση των οικείων διμερών συμφωνιών με το Μαρόκο στη Δυτική Σαχάρα είναι εφικτή υπό ορισμένες προϋποθέσεις, όπως αποδεικνύεται, για παράδειγμα, από τη συμφωνία αλιευτικής σύμπραξης, η οποία καλύπτει ρητώς τα ύδατα στα ανοικτά των ακτών της Δυτικής Σαχάρας. Με την τροποποίηση των σχετικών πρωτοκόλλων της συμφωνίας σύνδεσης θα καταστεί επίσης εφικτή η χορήγηση δασμολογικών προτιμήσεων της ΕΕ βάσει αξιολόγησης των οφελών για τους τοπικούς πληθυσμούς και του σεβασμού των ανθρώπινων δικαιωμάτων.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Η σύσταση βασίζεται στο άρθρο 218 παράγραφοι 3 και 4 της Συνθήκης για τη λειτουργία της Ευρωπαϊκής Ένωσης.

               •Επικουρικότητα (σε περίπτωση μη αποκλειστικής αρμοδιότητας)

                  Η κοινή εμπορική πολιτική αποτελεί αποκλειστική αρμοδιότητα της Ένωσης (άρθρο 3 παράγραφος 1 της ΣΛΕΕ) και, σύμφωνα με το άρθρο 5 παράγραφος 3 της ΣΕΕ, δεν τίθεται ζήτημα επικουρικότητας σε τομείς αποκλειστικής αρμοδιότητας.

               •Αναλογικότητα

                  Η σύσταση αποτελεί αναλογικό μέτρο προς το εξεταζόμενο ζήτημα. Η συμφωνία δεν πρόκειται να μεταβάλει τον βαθμό πρόσβασης στην αγορά της Ένωσης. Οι κανόνες καταγωγής καθορίζονται στο πρωτόκολλο της συμφωνίας σύνδεσης. Συνεπώς, είναι αναγκαίο να τροποποιηθεί το εν λόγω πρωτόκολλο, ώστε να επιτευχθεί ο στόχος και να αντιμετωπιστούν σχετικά ταχέως οι υφιστάμενες αβεβαιότητες στο εμπόριο που επηρεάζουν το Μαρόκο, με την επιφύλαξη της διαδικασίας υπό την αιγίδα των Ηνωμένων Εθνών στη Δυτική Σαχάρα, και με την επιφύλαξη της τελικής έκβασης της σύγκρουσης.

                  Ως εκ τούτου, η σύσταση για απόφαση του Συμβουλίου με την οποία εξουσιοδοτείται η Επιτροπή να διαπραγματευθεί συμφωνία μεταξύ της Ευρωπαϊκής Ένωσης και του Μαρόκου σχετικά με τροποποιήσεις των πρωτοκόλλων της συμφωνίας σύνδεσης που αφορούν την καταγωγή των προϊόντων δεν υπερβαίνει το μέτρο που είναι αναγκαίο ή πρόσφορο για την επίτευξη των στόχων πολιτικής.

               •Επιλογή του νομικού μέσου

                  Τα σχετικά πρωτόκολλα επιτρέπεται να τροποποιηθούν μόνο με συμφωνία μεταξύ των συμβαλλόμενων μερών. Η εν λόγω ρύθμιση καλύπτει επίσης την απαιτούμενη συνεργασία μεταξύ των αρχών για την εφαρμογή των εμπορικών προτιμήσεων.

                  Η συμφωνία θα λάβει τη μορφή ανταλλαγής επιστολών μεταξύ της ΕΕ και του Βασιλείου του Μαρόκου.

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΔΙΑΒΟΥΛΕΥΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               •Διαβουλεύσεις με τα ενδιαφερόμενα μέρη

                  Έχουν διεξαχθεί διερευνητικές συνομιλίες με τις αρχές του Μαρόκου και τα κράτη μέλη μέσω των αρμόδιων δομών του Συμβουλίου.

                  Η Επιτροπή θα πρέπει να επιδιώξει να διασφαλίσει την επαρκή συμμετοχή των ατόμων τα οποία αφορά η συμφωνία κατά τη χρονική στιγμή της πρότασής της για υπογραφή και σύναψη.

               •Εκτίμηση επιπτώσεων

                  Δεν έχει διεξαχθεί εκτίμηση επιπτώσεων, διότι η σύσταση παρέχει τη νομική βάση για προτιμησιακή μεταχείριση η οποία μέχρι σήμερα εφαρμοζόταν de facto και συστηματικά στα προϊόντα από τη Δυτική Σαχάρα τα τελευταία έτη. Επομένως, εφόσον δεν πρόκειται να αλλάξει ο βαθμός πρόσβασης στην αγορά, η πρόταση δεν αναμένεται να έχει σημαντικές εμπορικές επιπτώσεις όσον αφορά τις εμπορικές ροές, σε σύγκριση με τις υφιστάμενες ροές τα τελευταία έτη.

                  Ωστόσο, η Επιτροπή θα διασφαλίσει, με τον πλέον κατάλληλο τρόπο, ότι η Ένωση είναι σε θέση να λαμβάνει υπόψη πληροφορίες που σχετίζονται με τη βιώσιμη ανάπτυξη της Δυτικής Σαχάρας, ιδίως όσον αφορά τα οφέλη της συμφωνίας για τον τοπικό πληθυσμό και την εκμετάλλευση των φυσικών πόρων, κατά τη χρονική στιγμή της υπογραφής αλλά και μετέπειτα.

               •Θεμελιώδη δικαιώματα

                  Στο άρθρο 2 της συμφωνίας σύνδεσης προβλέπεται ρήτρα για τα ανθρώπινα δικαιώματα και τις θεμελιώδεις ελευθερίες. Η εν λόγω ρήτρα ορίζεται ως ουσιώδες στοιχείο της συμφωνίας το οποίο, σε περίπτωση παράβασης, ενδέχεται να οδηγήσει σε αναστολή της συμφωνίας. Θα πρέπει να διασφαλίζεται ότι τα πρωτόκολλα εφαρμόζονται σύμφωνα με τις διατάξεις της συμφωνίας σύνδεσης που σχετίζονται με τον σεβασμό των θεμελιωδών ελευθεριών και των ανθρώπινων δικαιωμάτων.

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Όσον αφορά τα τελωνειακά έσοδα της ΕΕ, δεν αναμένονται δημοσιονομικές επιπτώσεις σε σύγκριση με την υφιστάμενη κατάσταση, δεδομένου ότι τα προϊόντα καταγωγής Δυτικής Σαχάρας υπάγονταν de facto σε απαλλαγή από τελωνειακούς δασμούς κατά την είσοδό τους στην ΕΕ.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               με την οποία εξουσιοδοτείται η έναρξη διαπραγματεύσεων σχετικά με την τροποποίηση πρωτοκόλλων της συμφωνίας μεταξύ της Ευρωπαϊκής Ένωσης και του Βασιλείου του Μαρόκου

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η ευρωμεσογειακή συμφωνία συνδέσεως μεταξύ των Ευρωπαϊκών Κοινοτήτων και των κρατών μελών τους, αφενός, και του Βασιλείου του Μαρόκου, αφετέρου, εφεξής καλούμενη «συμφωνία σύνδεσης», τέθηκε σε ισχύ την 1η Μαρτίου 2000.

               (2)Το Δικαστήριο, στην απόφασή του στην υπόθεση C-104/16 P, διευκρίνισε ότι η συμφωνία σύνδεσης καλύπτει μόνο το έδαφος του Βασιλείου του Μαρόκου, όχι όμως τη Δυτική Σαχάρα, η οποία αποτελεί μη αυτόνομη περιοχή. Ωστόσο, από την έναρξη ισχύος της συμφωνίας, εισάγονται στην Ένωση προϊόντα προερχόμενα από τη Δυτική Σαχάρα και πιστοποιημένα ως προϊόντα καταγωγής Μαρόκου υπό το καθεστώς δασμολογικών προτιμήσεων που προβλέπονται στις σχετικές διατάξεις της συμφωνίας σύνδεσης.

               (3)Είναι σημαντικό να μην διαταραχθούν οι εμπορικές ροές που έχουν αναπτυχθεί με την πάροδο των ετών και, ταυτόχρονα, να εξασφαλισθούν επαρκείς εγγυήσεις για την προστασία των ανθρώπινων δικαιωμάτων και της βιώσιμης ανάπτυξης των σχετικών περιοχών.

               (4)Η Ευρωπαϊκή Ένωση υποστηρίζει τις προσπάθειες των Ηνωμένων Εθνών, προκειμένου να βρεθεί αμοιβαία αποδεκτή πολιτική λύση, η οποία θα επιτρέψει στον λαό της Δυτικής Σαχάρας να ασκήσει το δικαίωμα αυτοδιάθεσής του, σύμφωνα με τις αρχές και τους σκοπούς του Χάρτη των Ηνωμένων Εθνών.

               (5)Ως εκ τούτου, κρίνεται σκόπιμη η διαπραγμάτευση τροποποίησης των σχετικών πρωτοκόλλων της συμφωνίας σύνδεσης,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διαπραγματευτεί, εξ ονόματος της Ένωσης, διεθνή συμφωνία σχετικά με την τροποποίηση πρωτοκόλλων της συμφωνίας σύνδεσης μεταξύ της Ευρωπαϊκής Ένωσης και του Μαρόκου. Η Επιτροπή είναι επικεφαλής της διαπραγματευτικής ομάδας, της οποίας μέλος είναι επίσης η Ύπατη Εκπρόσωπος της Ένωσης για θέματα εξωτερικής πολιτικής και πολιτικής ασφαλείας.

               Άρθρο 2

               Οι οδηγίες διαπραγμάτευσης παρατίθενται στο παράρτημα.

               Άρθρο 3

               Οι διαπραγματεύσεις διεξάγονται σε διαβούλευση με την [ονομασία της ειδικής επιτροπής που θα προστεθεί από το Συμβούλιο].

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο,

                     Ο Πρόεδρος

                     (1)

                        Πρωτόκολλο 4 της ευρωμεσογειακής συμφωνίας, για τον ορισμό των «προϊόντων καταγωγής» και τις μεθόδους διοικητικής συνεργασίας.

                     (2)

                        Πρωτόκολλο 1 της ευρωμεσογειακής συμφωνίας, για τα καθεστώτα που εφαρμόζονται κατά την εισαγωγή στην Ευρωπαϊκή Ένωση γεωργικών προϊόντων, μεταποιημένων γεωργικών προϊόντων, ψαριών και αλιευτικών προϊόντων καταγωγής Βασιλείου του Μαρόκου.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 19.4.2017
            COM(2017) 191 final
            ΠΑΡΑΡΤΗΜΑ
            της
            ΣΥΣΤΑΣΗΣ ΓΙΑ ΑΠΟΦΑΣΗ ΤΟΥ ΣΥΜΒΟΥΛΙΟΥ
            με την οποία εξουσιοδοτείται η έναρξη διαπραγματεύσεων σχετικά με την τροποποίηση πρωτοκόλλων της συμφωνίας μεταξύ της Ευρωπαϊκής Ένωσης και του Βασιλείου του Μαρόκου

               ΠΑΡΑΡΤΗΜΑ

               ΟΔΗΓΙΕΣ ΔΙΑΠΡΑΓΜΑΤΕΥΣΗΣ ΣΥΜΦΩΝΙΑΣ ΜΕΤΑΞΥ

               της Ευρωπαϊκής Ένωσης και του Βασιλείου του Μαρόκου σχετικά με την τροποποίηση πρωτοκόλλων της συμφωνίας σύνδεσης μεταξύ της Ευρωπαϊκής Ένωσης και του Βασιλείου του Μαρόκου

               Η διαπραγμάτευση θα πρέπει να βασίζεται στην προνομιακή εταιρική σχέση που έχει αναπτυχθεί μεταξύ της Ευρωπαϊκής Ένωσης και του Βασιλείου του Μαρόκου και θα πρέπει να στοχεύει στην προσαρμογή των μέσων της εν λόγω εταιρικής σχέσης προς την κοινή φιλοδοξία των συμβαλλόμενων μερών να ενισχύσουν την εν λόγω εταιρική σχέση, τη συμφωνία σύνδεσης, καθώς και τα οικεία πρωτόκολλα τα οποία αποτελούν ουσιώδη στοιχεία της συμφωνίας σύνδεσης.

               Η Επιτροπή θα πρέπει να διασφαλίζει ότι οι εμπορικές προτιμήσεις που προβλέπονται στη συμφωνία σύνδεσης ΕΕ-Μαρόκου και τα πρωτόκολλα αυτής χορηγούνται σε προϊόντα καταγωγής Δυτικής Σαχάρας. Ως εκ τούτου, δεν θα πρέπει να τεθούν σε διαπραγμάτευση πρόσθετες δασμολογικές προτιμήσεις. Η Επιτροπή θα πρέπει επίσης να διασφαλίζει ότι η συμφωνία περιλαμβάνει ρητή πρόβλεψη κατάλληλου πλαισίου και διαδικασίας βάσει της οποίας τα συμβαλλόμενα μέρη θα έχουν τη δυνατότητα να ανταλλάσσουν πληροφορίες σε τακτική βάση, να αξιολογούν τις επιπτώσεις της συμφωνίας κατά την εφαρμογή της και να συζητούν τυχόν εμπόδια στην εύρυθμη λειτουργία της συμφωνίας.

               Τούτο συνεπάγεται κατάλληλες αναθεωρήσεις των σχετικών πρωτοκόλλων της συμφωνίας σύνδεσης.

               Η μορφή της συμφωνίας θα πρέπει να είναι η ανταλλαγή επιστολών.

               Η Επιτροπή θα πρέπει να διαθέτει επαρκή στοιχεία ώστε να εκτιμήσει, κατά τη χρονική στιγμή της υπογραφής, τον πιθανό αντίκτυπο της συμφωνίας στη βιώσιμη ανάπτυξη, ιδίως όσον αφορά τα οφέλη για τον τοπικό πληθυσμό και την εκμετάλλευση των φυσικών πόρων των σχετικών περιοχών.

               Θα πρέπει να διασφαλίζεται ότι τα πρωτόκολλα εφαρμόζονται σύμφωνα με τις διατάξεις της συμφωνίας σύνδεσης που σχετίζονται με τον σεβασμό των θεμελιωδών ελευθεριών και των ανθρώπινων δικαιωμάτων.

               Η Επιτροπή θα πρέπει να επιδιώξει να διασφαλίσει την επαρκή συμμετοχή των ατόμων τα οποία αφορά η συμφωνία κατά τη χρονική στιγμή της πρότασής της για υπογραφή και σύναψη.

               Η Επιτροπή θα πρέπει επίσης να καταβάλει κάθε δυνατή προσπάθεια για να διασφαλίσει ότι η συμφωνία θα εφαρμοστεί το συντομότερο δυνατόν.

               Οι διαπραγματεύσεις και η έκβασή τους θα πρέπει να συμβάλλουν στις προσπάθειες του Γενικού Γραμματέα των Ηνωμένων Εθνών για την εξεύρεση λύσης, η οποία θα επιτρέψει στον λαό της Δυτικής Σαχάρας να ασκήσει το δικαίωμα αυτοδιάθεσής του, σύμφωνα με τις αρχές και τους σκοπούς του Χάρτη των Ηνωμένων Εθνών.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 5.6.2019
            COM(2019) 505 final
            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με το εθνικό πρόγραμμα μεταρρυθμίσεων της Γερμανίας του 2019 και τη διατύπωση γνώμης του Συμβουλίου σχετικά με το πρόγραμμα σταθερότητας της Γερμανίας του 2019

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με το εθνικό πρόγραμμα μεταρρυθμίσεων της Γερμανίας του 2019 και τη διατύπωση γνώμης του Συμβουλίου σχετικά με το πρόγραμμα σταθερότητας της Γερμανίας του 2019

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 121 παράγραφος 2 και το άρθρο 148 παράγραφος 4,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής,

               Έχοντας υπόψη τα ψηφίσματα του Ευρωπαϊκού Κοινοβουλίου,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Επιτροπής Απασχόλησης,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Κοινωνικής Προστασίας,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Στις 21 Νοεμβρίου 2018, η Επιτροπή ενέκρινε την ετήσια επισκόπηση της ανάπτυξης, η οποία σηματοδότησε την έναρξη του Ευρωπαϊκού Εξαμήνου του 2019 για τον συντονισμό των οικονομικών πολιτικών. Λήφθηκε δεόντως υπόψη ο ευρωπαϊκός πυλώνας κοινωνικών δικαιωμάτων που διακηρύχθηκε από το Ευρωπαϊκό Κοινοβούλιο, το Συμβούλιο και την Επιτροπή στις 17 Νοεμβρίου 2017. Οι προτεραιότητες της ετήσιας επισκόπησης της ανάπτυξης εγκρίθηκαν από το Ευρωπαϊκό Συμβούλιο στις 21 Μαρτίου 2019. Στις 21 Νοεμβρίου 2018, βάσει του κανονισμού (ΕΕ) αριθ. 1176/2011, η Επιτροπή ενέκρινε επίσης την έκθεση του μηχανισμού επαγρύπνησης, στην οποία η Γερμανία συγκαταλέγεται μεταξύ των κρατών μελών για τα οποία επρόκειτο να πραγματοποιηθεί εμπεριστατωμένη επισκόπηση. Την ίδια ημερομηνία, η Επιτροπή εξέδωσε επίσης σύσταση για σύσταση του Συμβουλίου σχετικά με την οικονομική πολιτική της ζώνης του ευρώ. Η σύσταση αυτή εγκρίθηκε από το Ευρωπαϊκό Συμβούλιο στις 21 Μαρτίου 2019. Στις 9 Απριλίου 2019, το Συμβούλιο εξέδωσε τη σύσταση σχετικά με την οικονομική πολιτική της ζώνης του ευρώ («σύσταση για τη ζώνη του ευρώ»).

               (2)Ως κράτος μέλος με νόμισμα το ευρώ και λαμβανομένης υπόψη της στενής διασύνδεσης των οικονομιών στην Οικονομική και Νομισματική Ένωση, η Γερμανία θα πρέπει να διασφαλίσει την πλήρη και έγκαιρη εφαρμογή της σύστασης για τη ζώνη του ευρώ, όπως αντικατοπτρίζεται στις κατωτέρω συστάσεις 1 και 2. Ειδικότερα, επενδυτικά μέτρα και η στήριξη της αύξησης των μισθών θα συμβάλουν στο να υλοποιηθεί η πρώτη σύσταση για τη ζώνη του ευρώ όσον αφορά την επανεξισορρόπηση της ζώνης του ευρώ, ενώ η ελάφρυνση της φορολόγησης της εργασίας θα συμβάλει στο να υλοποιηθεί η τρίτη σύσταση για τη ζώνη του ευρώ όσον αφορά τη λειτουργία της αγοράς εργασίας.

               (3)Η έκθεση χώρας του 2019 για τη Γερμανία
                  3
                δημοσιεύτηκε στις 27 Φεβρουαρίου 2019. Στην έκθεση αξιολογήθηκε η πρόοδος της Γερμανίας όσον αφορά την εφαρμογή των ειδικών ανά χώρα συστάσεων που εκδόθηκαν από το Συμβούλιο στις 13 Ιουλίου 2018, η συνέχεια που δόθηκε στις συστάσεις που είχαν εκδοθεί κατά τα προηγούμενα έτη και η πρόοδος της Γερμανίας ως προς την επίτευξη των εθνικών στόχων της στρατηγικής «Ευρώπη 2020». Επιπλέον, η έκθεση περιλάμβανε εμπεριστατωμένη επισκόπηση δυνάμει του άρθρου 5 του κανονισμού (ΕΕ) αριθ. 1176/2011, τα αποτελέσματα της οποίας δημοσιεύτηκαν επίσης στις 27 Φεβρουαρίου 2019
                  4
               . Από την ανάλυσή της, η Επιτροπή κατέληξε στο συμπέρασμα ότι η Γερμανία παρουσιάζει μακροοικονομικές ανισορροπίες. Ειδικότερα, το βραδέως μειούμενο πλεόνασμα του ισοζυγίου τρεχουσών συναλλαγών παραμένει υψηλό και έχει διασυνοριακό αντίκτυπο. Το πλεόνασμα μειώθηκε ελαφρά το 2018 στο πλαίσιο της ανάκαμψης της εγχώριας ζήτησης και αναμένεται να συνεχίσει να μειώνεται σταδιακά κατά τα επόμενα έτη, αν και θα παραμείνει πάνω από το όριο που προβλέπεται στη διαδικασία μακροοικονομικών ανισορροπιών. Το πλεόνασμα αντικατοπτρίζει το χαμηλό επίπεδο εγχώριων επενδύσεων σε σχέση με τις αποταμιεύσεις, τόσο στον ιδιωτικό όσο και στον δημόσιο τομέα. Έχουν ληφθεί μέτρα για την τόνωση των ιδιωτικών και των δημόσιων επενδύσεων, οι οποίες έχουν αυξηθεί σημαντικά. Το γεγονός αυτό συνέβαλε σε ανάπτυξη που οφείλεται περισσότερο στην εγχώρια ζήτηση. Παρ’ όλα αυτά, ως ποσοστό του ΑΕΠ, οι επενδύσεις και η κατανάλωση θα μπορούσαν να είχαν αυξηθεί περισσότερο δεδομένων των ευνοϊκών όρων χρηματοδότησης, της υστέρησης στις δημόσιες επενδύσεις, ιδίως σε δημοτικό επίπεδο, και των διαθέσιμων δημοσιονομικών περιθωρίων. Η αύξηση των μισθών σημείωσε κάποια άνοδο λόγω της στενότητας της αγοράς εργασίας, αλλά η αύξηση των πραγματικών μισθών παραμένει σε μέτρια επίπεδα.

               (4)Στις 16 Απριλίου 2019, η Γερμανία υπέβαλε το εθνικό της πρόγραμμα μεταρρυθμίσεων του 2019 και, στις 17 Απριλίου 2019, το οικείο πρόγραμμα σταθερότητας του 2019. Προκειμένου να ληφθεί υπόψη η διασύνδεσή τους, τα δύο προγράμματα αξιολογήθηκαν ταυτοχρόνως.

               (5)Οι σχετικές ειδικές ανά χώρα συστάσεις λήφθηκαν υπόψη κατά τον προγραμματισμό των Ευρωπαϊκών Διαρθρωτικών και Επενδυτικών Ταμείων («ΕΔΕΤ») για την περίοδο 2014-2020. Όπως προβλέπεται στο άρθρο 23 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου
                  5
               , όπου είναι αναγκαίο για τη στήριξη της εφαρμογής σχετικών συστάσεων του Συμβουλίου, η Επιτροπή μπορεί να ζητήσει από ένα κράτος μέλος να επανεξετάσει και να προτείνει τροποποιήσεις του οικείου συμφώνου εταιρικής σχέσης και των σχετικών προγραμμάτων. Η Επιτροπή έχει παράσχει περαιτέρω λεπτομέρειες για τον τρόπο με τον οποίο θα κάνει χρήση αυτής της διάταξης σε κατευθυντήριες οδηγίες σχετικά με την εφαρμογή των μέτρων που συνδέουν την αποτελεσματικότητα των ΕΔΕΤ με τη χρηστή οικονομική διακυβέρνηση
                  6
               .

               (6)Η Γερμανία υπάγεται επί του παρόντος στο προληπτικό σκέλος του Συμφώνου Σταθερότητας και Ανάπτυξης. Στο πρόγραμμα σταθερότητας του 2019, η κυβέρνηση σχεδιάζει να επιτύχει δημοσιονομικό πλεόνασμα μεταξύ 0,5 % και 0,75 % του ΑΕΠ κατά την περίοδο 2019-2023. Βάσει του εκ νέου υπολογισθέντος διαρθρωτικού ισοζυγίου
                  7
               , ο μεσοπρόθεσμος δημοσιονομικός στόχος —που συνίσταται σε διαρθρωτικό έλλειμμα 0,5 % του ΑΕΠ— εξακολουθεί να υπερκαλύπτεται καθ’ όλη τη διάρκεια του προγράμματος. Σύμφωνα με το πρόγραμμα σταθερότητας του 2019, ο δείκτης χρέους της γενικής κυβέρνησης ως προς το ΑΕΠ αναμένεται να υποχωρήσει κάτω από την τιμή αναφοράς του 60 % του ΑΕΠ που ορίζει η Συνθήκη το 2019 και να μειωθεί σταδιακά στο 51,25 % το 2023. Το μακροοικονομικό σενάριο στο οποίο στηρίζονται οι εν λόγω δημοσιονομικές προβολές είναι ευνοϊκό. Με βάση τις εαρινές προβλέψεις της Επιτροπής του 2019, το διαρθρωτικό ισοζύγιο προβλέπεται να εμφανίσει πλεόνασμα της τάξης του 1,1 % του ΑΕΠ το 2019 και 0,8 % του ΑΕΠ το 2020, υπερβαίνοντας έτσι τον μεσοπρόθεσμο δημοσιονομικό στόχο. Το χρέος της γενικής κυβέρνησης προβλέπεται να παραμείνει σε σταθερή καθοδική πορεία. Συνολικά, το Συμβούλιο είναι της γνώμης ότι η Γερμανία προβλέπεται να συμμορφωθεί με τις διατάξεις του Συμφώνου Σταθερότητας και Ανάπτυξης το 2019 και το 2020. Ταυτόχρονα, θα ήταν σημαντικό να χρησιμοποιηθούν δημοσιονομικές και διαρθρωτικές πολιτικές για την επίτευξη ανοδικής πορείας των ιδιωτικών και δημόσιων επενδύσεων, ιδίως σε περιφερειακό και δημοτικό επίπεδο, με παράλληλη τήρηση του μεσοπρόθεσμου δημοσιονομικού στόχου.

               (7)Οι δημόσιες και οι ιδιωτικές επενδύσεις αυξήθηκαν σημαντικά το 2018, αλλά ο συντελεστής επενδύσεων παραμένει κάτω από τον μέσο όρο της ζώνης του ευρώ. Οι δημόσιες επενδύσεις το 2018 αυξήθηκαν κατά 7,7 % σε ονομαστικούς όρους και κατά 3,8 % σε πραγματικούς όρους, αλλά εξακολουθούν να απαιτούνται περισσότερες προσπάθειες για να καλυφθεί η μεγάλη επενδυτική υστέρηση, ιδίως όσον αφορά τις επενδύσεις σε υποδομές και στην εκπαίδευση. Η πραγματική αύξηση των δημόσιων επενδύσεων ήταν θετική τα τελευταία 3 χρόνια, μετά από μια περίοδο αρνητικών ρυθμών ανάπτυξης. Το γεγονός αυτό αντικατοπτρίζει τις προσπάθειες της κυβέρνησης για τόνωση των επενδύσεων. Ωστόσο, οι επενδύσεις σε δημοτικό επίπεδο παρέμειναν χαμηλότερες από τις αποσβέσεις και η συσσωρευμένη επενδυτική υστέρηση έως το 2018 αυξήθηκε στο 5 % του ΑΕΠ. Σε συνδυασμό με την ευνοϊκή δημοσιονομική θέση προκύπτει ότι υπάρχουν περιθώρια για αύξηση των επενδύσεων σε όλα τα επίπεδα διακυβέρνησης, ιδίως σε περιφερειακό και δημοτικό επίπεδο. Οι επενδύσεις σε δημόσιες υποδομές εξακολουθούν να παρεμποδίζονται από περιορισμούς δυναμικότητας και προγραμματισμού σε δημοτικό επίπεδο. Έχουν θεσπιστεί μέτρα για την αντιμετώπιση αυτών των περιορισμών, αλλά δεν έχουν ακόμη αποφέρει βιώσιμα απτά αποτελέσματα. Επιπλέον, υπάρχει περιθώριο βελτίωσης των ψηφιακών δημόσιων υπηρεσιών και των δημόσιων συμβάσεων. Οι ιδιωτικές επενδύσεις έχουν αυξηθεί αισθητά, αλλά όχι σε όλους τους τύπους περιουσιακών στοιχείων. Οι επενδύσεις σε εξοπλισμό έχουν αυξηθεί σημαντικά λόγω της πρωτοφανούς υψηλής χρησιμοποίησης της παραγωγικής ικανότητας. Οι επενδύσεις σε στεγαστικά ακίνητα εξακολουθούν να αυξάνονται. Ωστόσο, στον κατασκευαστικό τομέα αναφέρονται πλέον περιορισμοί της παραγωγικής ικανότητας και αυξήσεις των τιμών. Οι μη οικιστικές κατασκευές αυξάνονται με βραδείς ρυθμούς σε πραγματικούς όρους, γεγονός που υποδηλώνει ότι οι βασικές υποδομές ενδέχεται να μη συμβαδίζουν με τις ανάγκες της οικονομίας.

               (8)Οι δημόσιες δαπάνες για την εκπαίδευση, ύψους 4,1 % του ΑΕΠ το 2017, παρέμειναν κάτω από τον ενωσιακό μέσο όρο του 4,6 %. Από τις συνολικές κρατικές δαπάνες, το 9,3 % διατέθηκε για την εκπαίδευση, ποσοστό που είναι επίσης χαμηλότερο από τον ενωσιακό μέσο όρο του 10,2 %. Οι δαπάνες για την εκπαίδευση και την έρευνα παρέμειναν στο 9 % του ΑΕΠ το 2017, υπολειπόμενες του εθνικού στόχου του 10 %. Παρότι οι εκπαιδευτικές δαπάνες αυξήθηκαν σε πραγματικούς όρους, η μεγάλη επενδυτική υστέρηση αυξήθηκε περαιτέρω λόγω των δημογραφικών εξελίξεων. Οι νομοθετικές αλλαγές που επιτρέπουν άμεσες επενδύσεις από την ομοσπονδιακή κυβέρνηση στην ψηφιακή εκπαίδευση επιπλέον των πόρων που διατίθενται από τα ομόσπονδα κρατίδια (DigitalPakt) είναι πολλά υποσχόμενες, αλλά δεν έχουν ακόμη αποφέρει αποτελέσματα. Προκειμένου να αντιμετωπιστούν προκλήσεις όπως η αύξηση του αριθμού των μαθητών, η έλλειψη εκπαιδευτικών, η ψηφιοποίηση και η περαιτέρω επέκταση της προσχολικής εκπαίδευσης και φροντίδας θα απαιτηθεί κατάλληλη δημόσια χρηματοδότηση. Οι πρόσθετες δαπάνες για την εκπαίδευση, καθώς και για την έρευνα και καινοτομία, είναι ζωτικής σημασίας για την αύξηση της δυνητικής ανάπτυξης της Γερμανίας και την προσαρμογή της στις τεχνολογικές αλλαγές.

               (9)Η Γερμανία έχει σημειώσει πρόοδο τα τελευταία έτη όσον αφορά την αύξηση της έντασης της έρευνας και ανάπτυξης, κυρίως λόγω της αύξησης των δαπανών για έρευνα και ανάπτυξη από μεγάλες εταιρείες, ιδίως στους μεταποιητικούς τομείς μεσαίας και υψηλής τεχνολογίας, και ειδικότερα στον τομέα της αυτοκινητοβιομηχανίας. Η ένταση της έρευνας και ανάπτυξης των μικρών και μεσαίων επιχειρήσεων είναι σημαντικά χαμηλότερη από τον ενωσιακό μέσο όρο και εξακολουθεί να υστερεί. Οι μικρές και μεσαίες επιχειρήσεις τείνουν να επωφελούνται λιγότερο από τη συνεργασία με τα δημόσια ερευνητικά ιδρύματα απ’ ό,τι οι μεγάλες εταιρείες. Οι δύο αυτοί παράγοντες έχουν αρνητικές επιπτώσεις στην επιχειρηματική καινοτομία, η οποία ακολουθεί μακροπρόθεσμη πτωτική τάση. Απαιτούνται πρόσθετες επενδύσεις στην έρευνα και ανάπτυξη όχι μόνο για να αυξηθεί η ικανότητα καινοτομίας σε ολόκληρη την οικονομία και να τονωθεί η παραγωγικότητα, αλλά και για να διευκολυνθεί η μετάβαση σε μια κυκλική οικονομία χαμηλών εκπομπών διοξειδίου του άνθρακα, ιδίως σε σχέση με τις βιώσιμες μεταφορές, τις τεχνολογίες πράσινης ενέργειας, την οικολογική καινοτομία και την ανακύκλωση, και να αυξηθούν περαιτέρω οι επιδόσεις του δημόσιου ερευνητικού τομέα, καθώς και η συμβολή του στην επίτευξη των εν λόγω στόχων.

               (10)Η ψηφιοποίηση της γερμανικής οικονομίας προχωρά με βραδείς ρυθμούς και οι μικρές και μεσαίες επιχειρήσεις εξακολουθούν να υιοθετούν αργά τις ψηφιακές τεχνολογίες. Η Γερμανία υστερεί στην ανάπτυξη ευρυζωνικών δικτύων πολύ υψηλής χωρητικότητας (ταχύτητες gigabit) σε εθνικό επίπεδο, και ιδίως στις αγροτικές περιοχές, όπου η αύξηση της παραγωγικότητας θα μπορούσε να βελτιωθεί με μεγαλύτερες επενδύσεις. Μόνο το 9 % των γερμανικών νοικοκυριών (στα μέσα του 2018) καλύπτεται από δίκτυα πρόσβασης υψηλών επιδόσεων που βασίζονται σε οπτικές ίνες, σε σύγκριση με τον ενωσιακό μέσο όρο του 30 %. Αντιθέτως, η αναβάθμιση των υφιστάμενων δικτύων χάλκινων καλωδίων («διανυσμάτωση») εξακολούθησε να είναι η κυρίαρχη τεχνολογική λύση που επιλέγει ο κατεστημένος φορέας εκμετάλλευσης. Μολονότι πολλές υπηρεσίες βασίζονται σε συνδεσιμότητα πολύ υψηλής ταχύτητας, 23 700 επιχειρηματικά πάρκα δεν ήταν συνδεδεμένα με δίκτυο οπτικών ινών το 2017 και το 28 % του συνόλου των εταιρειών δεν είχε πρόσβαση σε δίκτυα τουλάχιστον 50 megabit. Η έλλειψη της εν λόγω συνδεσιμότητας συνιστά ανασταλτικό παράγοντα για τις επενδύσεις, ιδίως για τις μικρές και μεσαίες επιχειρήσεις, πολλές από τις οποίες βρίσκονται σε αγροτικές και ημιαγροτικές περιοχές. Η δημόσια παρέμβαση για την ανάπτυξη υπερταχέων (≥100 Mbps) ευρυζωνικών υποδομών σε αγροτικές περιοχές εξακολουθεί να έχει καίρια σημασία και θα μπορούσαν να διερευνηθούν διάφορες επιλογές πέραν των επιδοτήσεων. Οι επιδόσεις στις ψηφιακές δημόσιες υπηρεσίες και στην ηλεκτρονική υγεία υπολείπονται κατά πολύ του μέσου όρου της ΕΕ. Μόλις το 43 % των χρηστών του διαδικτύου στη Γερμανία χρησιμοποίησε υπηρεσίες ηλεκτρονικής διακυβέρνησης το 2018 (σε σύγκριση με τον ενωσιακό μέσο όρο του 64 %). Όσον αφορά την ηλεκτρονική υγεία, το 7 % των Γερμανών χρησιμοποίησε υπηρεσίες υγείας και φροντίδας που παρέχονται στο διαδίκτυο (σε σύγκριση με τον ενωσιακό μέσο όρο του 18 %). Η ηλεκτρονική συνταγογράφηση χρησιμοποιείται από το 19 % των γενικών ιατρών (σε σύγκριση με τον ενωσιακό μέσο όρο του 50 %).

               (11)Απαιτούνται περισσότερες επενδύσεις σε υποδομές μεταφορών και λύσεις καθαρής κινητικότητας στη Γερμανία για την αντιμετώπιση των προκλήσεων που αφορούν την κινητικότητα και την ποιότητα του αέρα, καθώς και για τη στήριξη του μετριασμού της κλιματικής αλλαγής και της προσαρμογής σε αυτήν. Οι εκπομπές αερίων του θερμοκηπίου από τις οδικές μεταφορές έχουν αυξηθεί τα τελευταία 5 χρόνια. Η ποιότητα του αέρα στη Γερμανία προκαλεί σοβαρές ανησυχίες, ιδίως στις αστικές περιοχές όπου η κυκλοφορία αντιπροσωπεύει περίπου το 60 % των επιβλαβών εκπομπών NOx. Οι εμπορευματικές μεταφορές θα μπορούσαν να ωφεληθούν από πιο ανεπτυγμένες λύσεις διατροπικότητας. Το αυτοκίνητο εξακολουθεί να είναι μακράν το συνηθέστερα χρησιμοποιούμενο μέσο μεταφοράς για καθημερινές μετακινήσεις από και προς τον τόπο εργασίας και ο μέσος χρόνος που αναλώνεται σε κυκλοφοριακή συμφόρηση είναι περίπου 30 ώρες ετησίως. Το κόστος της συμφόρησης και της αναζήτησης χώρου στάθμευσης εκτιμάται ότι ανέρχεται σε 110 δισ. EUR ετησίως, ή περίπου 4 % του ΑΕΠ της Γερμανίας. Παρότι τα οχήματα που κινούνται με εναλλακτικά καύσιμα έχουν σημειώσει τη μεγαλύτερη αύξηση σε νέες ταξινομήσεις, ο αριθμός τους παραμένει χαμηλός. Η κοινoχρησία αυτοκινήτων και ο συνεπιβατισμός παραμένουν αναξιοποίητα σε μεγάλο βαθμό. Θα χρειαστούν επίσης σημαντικές δημόσιες και ιδιωτικές επενδύσεις ενόψει των νέων αλυσίδων εφοδιασμού για συσσωρευτές και κρίσιμες πρώτες ύλες.

               (12)Τα δίκτυα ηλεκτρικής ενέργειας της Γερμανίας προσαρμόζονται με αργούς ρυθμούς στην παραγωγή ενέργειας από ανανεώσιμες πηγές και απαιτούνται ακόμη σημαντικές επενδύσεις στα δίκτυα μεταφοράς και διανομής. Οι σημαντικές καθυστερήσεις στην εκτέλεση πολλών έργων είχαν ως αποτέλεσμα σημαντικό κόστος για τα δίκτυα και τις αγορές ηλεκτρικής ενέργειας της Γερμανίας και της Ευρώπης. Από τα 1 800 km των έργων δικτύου που είχαν προσδιοριστεί στον νόμο του 2009 για τη διεύρυνση του δικτύου ενέργειας, μόνο περίπου 800 km είχαν υλοποιηθεί κατά το δεύτερο τρίμηνο του 2018, εν μέρει εξαιτίας κοινωνικών αντιδράσεων. Οι καθυστερήσεις στην επέκταση του δικτύου θα οδηγήσουν σε υψηλότερο κόστος συμφόρησης και θα έχουν ως αποτέλεσμα περισσότερες στρεβλώσεις στη λειτουργία της αγοράς, τόσο εντός της Γερμανίας όσο και σε διασυνοριακό επίπεδο. Οι επενδύσεις σε ενεργειακά δίκτυα που προωθούν τη σύζευξη τομέων, τη διαφοροποίηση και την κατάλληλη υποδομή δικτύου είναι ζωτικής σημασίας για την ευελιξία του ενεργειακού συστήματος και για την καλύτερη ενσωμάτωση των διάφορων τομέων της οικονομίας με σκοπό την επίτευξη των στόχων για την ενέργεια και το κλίμα.

               (13)Η στέγαση στη Γερμανία έχει καταστεί λιγότερο οικονομικά προσιτή. Από το 2015, οι τιμές τόσο των ενοικίων όσο και των κατοικιών αυξήθηκαν με ρυθμούς ταχύτερους από τους μακροπρόθεσμους μέσους όρους τους, ιδίως στις μεγάλες πόλεις. Το 2017, το 20 % των ατόμων ηλικίας 65 ετών και άνω στη Γερμανία αντιμετώπιζαν υπερβολική επιβάρυνση του κόστους στέγασης (δηλ. το συνολικό κόστος στέγασης αντιπροσώπευε περισσότερο από το 40 % του διαθέσιμου εισοδήματός τους), σε σύγκριση με το 10 % των Ευρωπαίων ηλικίας 65 ετών και άνω. Για τον πληθυσμό με το χαμηλότερο εισόδημα, το ποσοστό υπερβολικής επιβάρυνσης του κόστους στέγασης ήταν κατά 10 εκατοστιαίες μονάδες πάνω από τον ενωσιακό μέσο όρο του 35,3 %. Η κυβέρνηση αντέδρασε με ορισμένα μέτρα, μεταξύ των οποίων ένα «φρένο στην τιμή» που περιορίζει τις αυξήσεις ενοικίων (Mietpreisbremse), ένα καθεστώς στήριξης για την αγορά νέου ακινήτου (Baukindergeld), καθώς και μια τροποποίηση του βασικού νόμου ώστε να δοθεί η δυνατότητα στο ομοσπονδιακό επίπεδο να στηρίξει οικονομικά την κατασκευή κοινωνικών κατοικιών. Παρ’ όλα αυτά, η ολοκλήρωση νέων κατοικιών εξακολουθεί να είναι σημαντικά χαμηλότερη από τη ζήτηση και πολύ κάτω από τον κυβερνητικό στόχο των 375 000 ετησίως. Ενδέχεται να απαιτηθούν περαιτέρω μέτρα, όπως η επιτάχυνση της κατασκευής κοινωνικών κατοικιών, η βελτίωση των επιλογών μεταφοράς, καθώς και η μεταρρύθμιση της νομοθεσίας για τη χρήση γης και του οικοδομικού κανονισμού.

               (14)Η Γερμανία έχει ωφεληθεί ιδιαίτερα από την ένταξη στην ενιαία αγορά και διαδραματίζει σημαντικό ρόλο στην περαιτέρω ανάπτυξή της. Ωστόσο, τα εμπόδια στον ανταγωνισμό στον τομέα των επιχειρηματικών υπηρεσιών στη Γερμανία εξακολουθούν να είναι σημαντικά σε σύγκριση με άλλα κράτη μέλη της ΕΕ. Αυτό αφορά διάφορους τομείς, συμπεριλαμβανομένων των νομοθετικά κατοχυρωμένων επαγγελμάτων, όπως η αρχιτεκτονική, το επάγγελμα του μηχανικού και οι νομικές υπηρεσίες, όπου οι κανονιστικοί περιορισμοί, όπως ο περιορισμός των δραστηριοτήτων και η ρύθμιση των τιμών και των αμοιβών, καταπνίγουν τον ανταγωνισμό. Ωστόσο, και οι μη ρυθμιζόμενες επιχειρηματικές υπηρεσίες αντιμετωπίζουν περισσότερους περιορισμούς στο γενικό επιχειρηματικό περιβάλλον σε σύγκριση με άλλα κράτη μέλη. Οι αλλαγές στην κανονιστική ρύθμιση των επιχειρηματικών υπηρεσιών για την αύξηση του ανταγωνισμού θα ενισχύσουν την αποδοτικότητα και την αποτελεσματικότητα των επενδύσεων και της οικονομικής δραστηριότητας.

               (15)Μετά από ορισμένες βελτιώσεις κατά τα προηγούμενα έτη, σημειώθηκε μικρή πρόοδος τον τελευταίο χρόνο όσον αφορά τη μεταρρύθμιση του φορολογικού συστήματος της Γερμανίας με σκοπό την προώθηση των εγχώριων ιδιωτικών επενδύσεων και της ανάπτυξης. Το φορολογικό σύστημα παραμένει πολύπλοκο, στρεβλώνει τη διαδικασία λήψης αποφάσεων, π.χ. σχετικά με τη συμμετοχή στην αγορά εργασίας, τις επενδύσεις και τη χρηματοδότηση, και θα μπορούσε να προσφέρει αποτελεσματικότερα κίνητρα για επενδύσεις και κατανάλωση. Η μεγαλύτερη πρόοδος σημειώθηκε όσον αφορά τη φορολόγηση της εργασίας, αλλά αυτό δεν είναι ακόμη ορατό στα δεδομένα. Υπάρχει ακόμη δυνατότητα μείωσης της στρεβλωτικής φορολόγησης της εργασίας μέσω της μετατόπισης της φορολογίας από την εργασία σε πηγές εσόδων που θα υποστηρίζουν περισσότερο τη βιώσιμη και χωρίς αποκλεισμούς ανάπτυξη. Η φορολόγηση των εισοδημάτων από την εργασία το 2018 (φορολογική επιβάρυνση) παρέμεινε μεταξύ των υψηλότερων στην ΕΕ, τόσο για τους εργαζομένους με μεσαίες αποδοχές όσο και για τους χαμηλόμισθους. Οι εισφορές κοινωνικής ασφάλισης των εργαζομένων είναι ιδιαίτερα υψηλές στο πλαίσιο διεθνούς σύγκρισης και οι εισφορές κοινωνικής ασφάλισης αντιπροσωπεύουν συνολικά περίπου τα δύο τρίτα της φορολογικής επιβάρυνσης, ενώ ο φόρος εισοδήματος αντιπροσωπεύει το ένα τρίτο. Από την άλλη, τα έσοδα από περιβαλλοντικούς φόρους ως ποσοστό του ΑΕΠ είναι από τα χαμηλότερα στην ΕΕ. Το κόστος κεφαλαίου και ο πραγματικός μέσος συντελεστής φορολογίας εταιρειών, που διαφέρουν μεταξύ των περιφερειών, είναι από τα υψηλότερα στην ΕΕ. Ο πραγματικός μέσος φορολογικός συντελεστής ανήλθε σε 28,8 % (εθνικό συγκεντρωτικό μέγεθος) σε σύγκριση με τον ενωσιακό μέσο όρο του 20 %. Λόγω της αλληλεπίδρασης μεταξύ του φόρου εισοδήματος εταιρειών, των τοπικών εμπορικών φόρων και της εισφοράς αλληλεγγύης, το σύστημα φορολόγησης των εταιρειών είναι σύνθετο, συνεπάγεται υψηλό κόστος των φορολογικών υπηρεσιών και στρεβλώνει το επίπεδο και την τοποθεσία των επενδύσεων. Επιπλέον, ο φόρος εισοδήματος εταιρειών στρεβλώνει τις αποφάσεις χρηματοδότησης, με μεροληπτική μεταχείριση υπέρ της χρηματοδότησης με δανειακά κεφάλαια, που εκτιμάται ότι είναι η τρίτη υψηλότερη στην ΕΕ, σύμφωνα με τα στοιχεία του 2017. Η μείωση του κόστους κεφαλαίου επί των ιδίων κεφαλαίων θα μπορούσε να αυξήσει τις ιδιωτικές επενδύσεις και να ενισχύσει τη σχετικά ανεπαρκώς ανεπτυγμένη αγορά επιχειρηματικών κεφαλαίων.

               (16)Η αγορά εργασίας παραμένει ισχυρή, ενώ το δυναμικό ένταξης ορισμένων ομάδων στην αγορά εργασίας δεν αξιοποιείται επαρκώς. Το ποσοστό απασχόλησης στις ηλικίες 20-64 ετών ανήλθε σε 79,9 % κατά το τέταρτο τρίμηνο του 2018 και είναι ένα από τα υψηλότερα στην ΕΕ. Η ανεργία μειώθηκε στο ιστορικά χαμηλό επίπεδο του 3,2 % στις αρχές του 2019. Το υψηλό ποσοστό κενών θέσεων εργασίας και οι ελλείψεις εργατικού δυναμικού καθίστανται ολοένα και πιο εμφανή και περιορίζουν σημαντικά την παραγωγή σε ορισμένες περιφέρειες και τομείς. Ωστόσο, το δυναμικό ένταξης ορισμένων ομάδων στην αγορά εργασίας, όπως οι γυναίκες και τα άτομα που προέρχονται από οικογένειες μεταναστών, δεν αξιοποιείται επαρκώς. Το ποσοστό μερικής απασχόλησης των γυναικών είναι πολύ υψηλό στην Γερμανία και ανέρχεται στο 46,7 %. Οι φόροι επί της εργασίας στη Γερμανία παραμένουν σε σχετικά υψηλά επίπεδα, μεταξύ άλλων και για τους χαμηλόμισθους. Οι ειδικοί κανόνες που διέπουν την κοινή φορολογία εισοδήματος των έγγαμων ζευγαριών (Ehegattensplitting) μειώνουν τα κίνητρα των δεύτερων εργαζόμενων μελών της οικογένειας να εργαστούν περισσότερες ώρες. Τα άτομα που προέρχονται από οικογένειες μεταναστών έχουν σημαντικά χαμηλότερο ποσοστό απασχόλησης απ’ ό,τι ο γηγενής πληθυσμός, με ιδιαίτερα μεγάλη διαφορά για τις γυναίκες. Έχουν ληφθεί μέτρα για τη στήριξη της ένταξης των προσφύγων στην αγορά εργασίας, αλλά εξακολουθούν να υπάρχουν προκλήσεις, μεταξύ των οποίων η έλλειψη γνώσης της γερμανικής γλώσσας, η έλλειψη ή η μη μεταβιβασιμότητα των προσόντων, οι ευθύνες φροντίδας παιδιών και συγγενών, καθώς και η έλλειψη εμπειρίας σε σχέση με τους άτυπους κανόνες της γερμανικής αγοράς εργασίας.

               (17)Η συνταξιοδότηση της γενιάς των baby boomers επηρεάζει τη Γερμανία περισσότερο απ’ ό,τι άλλες χώρες της ΕΕ. Μακροπρόθεσμα, αυτή η δημογραφική αλλαγή θα επιβαρύνει τα δημόσια οικονομικά της Γερμανίας, θα μπορούσε να αμφισβητήσει την επάρκεια των συντάξεων και θα μπορούσε να επηρεάσει αρνητικά το επί του παρόντος περιορισμένο ποσοστό του πληθυσμού μεγαλύτερης ηλικίας (ηλικίας 65 ετών και άνω) που αντιμετωπίζει κίνδυνο φτώχειας ή κοινωνικής ένταξης. Έως το 2040, η χώρα αναμένεται να αντιμετωπίσει μία από τις μεγαλύτερες αυξήσεις δαπανών σε σχέση με το ΑΕΠ για δημόσιες συντάξεις στην ΕΕ (αύξηση κατά 1,9 εκατοστιαίες μονάδες του ΑΕΠ), ενώ ο δείκτης δημόσιων συνταξιοδοτικών παροχών αναμένεται να μειωθεί κατά 4,4 εκατοστιαίες μονάδες, στο 37,6 %, σύμφωνα με την έκθεση του 2018 για τη δημογραφική γήρανση (Ευρωπαϊκή Επιτροπή, 2018d). Οι πρόσφατες συνταξιοδοτικές μεταρρυθμίσεις αύξησαν τα επίπεδα παροχών για ορισμένες ομάδες· ωστόσο, δεν είναι σαφές αν τα επιτευχθέντα κοινωνικά οφέλη είναι ανάλογα με το σημαντικό δημοσιονομικό τους κόστος. Η κυβέρνηση καθόρισε επίσης δύο όρια (doppelte Haltelinie): ανώτατο ποσοστό συνταξιοδοτικής εισφοράς 20 % και ελάχιστα ποσοστά αναπλήρωσης εισοδήματος έως 48 % μέχρι το 2025. Η διατήρηση αυτών των ορίων αναμένεται να απαιτήσει σημαντικές δημοσιονομικές μεταβιβάσεις, αυξάνοντας περαιτέρω την επιβάρυνση για τις νεότερες γενιές. Επιπλέον, η επάρκεια του συνταξιοδοτικού εισοδήματος των χαμηλόμισθων εργαζομένων εξακολουθεί να αποτελεί πρόβλημα.

               (18)Παρά τις αυξανόμενες ελλείψεις εργατικού δυναμικού, η αύξηση των πραγματικών μισθών παραμένει σε μέτρια επίπεδα, ενώ το 2018 οι ονομαστικές αποδοχές αυξήθηκαν κατά 3,1 %. Επιπλέον, η συγκέντρωση της αύξησης της απασχόλησης σε καλύτερα αμειβόμενες θέσεις πλήρους απασχόλησης και η μείωση του μεριδίου της περιθωριακής μερικής απασχόλησης στη συνολική απασχόληση συνέβαλαν στη συνολική αύξηση των μισθών το 2018, που ήταν επίσης ελαφρώς πάνω από την αύξηση της παραγωγικότητας. Η κάλυψη των συλλογικών διαπραγματεύσεων συνέχισε να μειώνεται (κατά 2 εκατοστιαίες μονάδες από το 2016 έως το 2017), στο 49 % στις δυτικές περιοχές της χώρας και στο 34 % στις ανατολικές. Υπάρχουν σημαντικές διαφορές όσον αφορά την κάλυψη στους διάφορους τομείς, καθώς η κάλυψη είναι καλύτερη στον δημόσιο τομέα και στη βιομηχανία, ενώ στις υπηρεσίες υπάρχει πολύ χαμηλότερη κάλυψη. Οι χαμηλόμισθοι εργαζόμενοι έχουν γενικά ωφεληθεί από τον κατώτατο μισθό που έχει καθιερωθεί από το 2015. Τα ωρομίσθια στο κατώτερο τμήμα της μισθολογικής κατανομής, ιδίως στα δύο χαμηλότερα δεκατημόρια, αυξήθηκαν σημαντικά. Ωστόσο, το ποσοστό των χαμηλόμισθων εργαζομένων, το οποίο ανήλθε σε 22,5 % το 2017, εξακολουθεί να είναι σημαντικά υψηλότερο από τον ενωσιακό μέσο όρο. Ο αριθμός των ατόμων που απασχολούνται μόνο σε θέσεις μικροαπασχόλησης (mini-jobs) μειώθηκε κατά 6,8 % την περίοδο 2010-2018 και η απασχόληση που υπόκειται σε κοινωνική ασφάλιση αυξήθηκε κατά περίπου 18,1 % την ίδια περίοδο. Η ενίσχυση των προϋποθέσεων για την προώθηση της αύξησης των μισθών θα στηρίξει την εγχώρια ζήτηση και θα συμβάλει στην επανεξισορρόπηση της ζώνης του ευρώ.

               (19)Η ανοδική κοινωνική κινητικότητα στην εκπαίδευση είναι χαμηλή στη Γερμανία. Οι εθνικές πηγές επιβεβαιώνουν ότι σημειώθηκε ελάχιστη πρόοδος όσον αφορά τη μείωση της επιρροής του κοινωνικοοικονομικού υποβάθρου στα εκπαιδευτικά αποτελέσματα. Η Γερμανία έχει καλό ιστορικό ενσωμάτωσης των νεοαφιχθέντων μεταναστών και προσφύγων στην εκπαίδευση και κατάρτιση. Ωστόσο, τα άτομα που προέρχονται από οικογένειες μεταναστών συνήθως αντιμετωπίζουν μεγαλύτερες προκλήσεις απ’ ό,τι οι γηγενείς μαθητές (π.χ. ποσοστά πρόωρης εγκατάλειψης του σχολείου και δυσκολίες στην εύρεση θέσεων μαθητείας). Οι ολοένα και πιο ετερογενείς τάξεις απαιτούν έντονες προσπάθειες για την ενίσχυση του επαγγέλματος του εκπαιδευτικού, σε περίοδο που ήδη υπάρχει σημαντική έλλειψη εκπαιδευτικών. Η συμμετοχή των εργαζομένων στην εκπαίδευση ενηλίκων εγείρει ανησυχίες για τις μελλοντικές επιδόσεις τους στην αγορά εργασίας, ιδίως όσον αφορά τα 7,5 εκατομμύρια άτομα που δεν διαθέτουν βασικές δεξιότητες ανάγνωσης και γραφής.

               (20)Μολονότι ο αριθμός των ατόμων που αντιμετωπίζουν κίνδυνο φτώχειας ή κοινωνικού αποκλεισμού έχει μειωθεί σε σχέση με την κορύφωση του 2014, εξακολουθούν να υπάρχουν προκλήσεις όσον αφορά την ισότητα ευκαιριών. Ειδικότερα, ο κίνδυνος φτώχειας ή κοινωνικού αποκλεισμού ήταν, το 2017, υψηλότερος κατά 67 εκατοστιαίες μονάδες για τα παιδιά με γονείς χαμηλής ειδίκευσης απ’ ό,τι για τα παιδιά με γονείς υψηλής ειδίκευσης. Η διαφορά αυτή είναι σημαντικά μεγαλύτερη από τη μέση διαφορά (53,9 εκατοστιαίες μονάδες) στην ΕΕ.

               (21)Ο προγραμματισμός των κονδυλίων των ταμείων της ΕΕ για την περίοδο 2021-2027 θα μπορούσε να συμβάλει στην αντιμετώπιση ορισμένων από τα κενά που εντοπίστηκαν στις συστάσεις, ιδίως στους τομείς που καλύπτονται από το παράρτημα Δ της έκθεσης χώρας
                  8
               . Αυτό θα επιτρέψει στη Γερμανία να αξιοποιήσει με τον καλύτερο δυνατό τρόπο τα εν λόγω κονδύλια σε σχέση με τους τομείς που έχουν προσδιοριστεί, λαμβάνοντας υπόψη τις περιφερειακές ανισότητες.

               (22)Στο πλαίσιο του Ευρωπαϊκού Εξαμήνου του 2019, η Επιτροπή προέβη σε ολοκληρωμένη ανάλυση της οικονομικής πολιτικής της Γερμανίας και τη δημοσίευσε στην έκθεση του 2019 για τη χώρα. Επίσης, αξιολόγησε το πρόγραμμα σταθερότητας του 2019 και το εθνικό πρόγραμμα μεταρρυθμίσεων του 2019, καθώς και τη συνέχεια που δόθηκε στις συστάσεις που είχαν απευθυνθεί προς τη Γερμανία κατά τα προηγούμενα έτη. Έλαβε υπόψη όχι μόνον τη συνάφειά τους για την άσκηση βιώσιμης δημοσιονομικής και κοινωνικοοικονομικής πολιτικής στη Γερμανία, αλλά και τη συμμόρφωσή τους με τους ενωσιακούς κανόνες και κατευθύνσεις, δεδομένης της ανάγκης ενδυνάμωσης της συνολικής οικονομικής διακυβέρνησης της Ένωσης, μέσω της συνεκτίμησης στοιχείων σε ενωσιακό επίπεδο κατά τη διαμόρφωση μελλοντικών εθνικών αποφάσεων.

               (23)Υπό το πρίσμα της αξιολόγησης αυτής, το Συμβούλιο εξέτασε το πρόγραμμα σταθερότητας του 2019 και είναι της γνώμης ότι η Γερμανία αναμένεται να συμμορφωθεί με το Σύμφωνο Σταθερότητας και Ανάπτυξης.

               (24)Υπό το πρίσμα της εμπεριστατωμένης επισκόπησης της Επιτροπής και της εν λόγω αξιολόγησης, το Συμβούλιο εξέτασε το εθνικό πρόγραμμα μεταρρυθμίσεων του 2019 και το πρόγραμμα σταθερότητας του 2019. Οι συστάσεις του βάσει του άρθρου 6 του κανονισμού (ΕΕ) αριθ. 1176/2011 αποτυπώνονται στις συστάσεις 1 και 2 κατωτέρω.

               ΣΥΝΙΣΤΑ στη Γερμανία να λάβει μέτρα το 2019 και το 2020 προκειμένου:

               1.Να χρησιμοποιήσει δημοσιονομικές και διαρθρωτικές πολιτικές για να επιτευχθεί σταθερή ανοδική πορεία των ιδιωτικών και των δημόσιων επενδύσεων, ιδίως σε περιφερειακό και δημοτικό επίπεδο, με παράλληλη τήρηση του μεσοπρόθεσμου δημοσιονομικού στόχου. Να εστιάσει τη σχετική με τις επενδύσεις οικονομική πολιτική στους ακόλουθους τομείς: εκπαίδευση· έρευνα και καινοτομία· ψηφιοποίηση και ευρυζωνικό δίκτυο πολύ υψηλής χωρητικότητας· βιώσιμες μεταφορές, καθώς και ενεργειακά δίκτυα και οικονομικά προσιτή στέγαση, λαμβάνοντας υπόψη τις περιφερειακές ανισότητες. Να μετατοπίσει τη φορολογία από την εργασία σε πηγές που θα υποστηρίζουν περισσότερο τη βιώσιμη και χωρίς αποκλεισμούς ανάπτυξη. Να ενισχύσει τον ανταγωνισμό όσον αφορά τις επιχειρηματικές υπηρεσίες και τα νομοθετικώς κατοχυρωμένα επαγγέλματα.

               2.Να μειώσει τα αντικίνητρα για περισσότερες ώρες εργασίας, μεταξύ άλλων την υψηλή φορολογική επιβάρυνση, ιδίως για τους χαμηλόμισθους και για τα δεύτερα εργαζόμενα μέλη της οικογένειας. Να διασφαλίσει τη μακροπρόθεσμη βιωσιμότητα του συνταξιοδοτικού συστήματος, διατηρώντας παράλληλα την επάρκεια των συντάξεων. Να ενισχύσει τις προϋποθέσεις που στηρίζουν τη μεγαλύτερη αύξηση των μισθών, με παράλληλο σεβασμό του ρόλου των κοινωνικών εταίρων. Να βελτιώσει τα εκπαιδευτικά αποτελέσματα και τα επίπεδα δεξιοτήτων των μειονεκτουσών ομάδων.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        ΕΕ L 306 της 23.11.2011, σ. 25.

                     (3)

                        SWD(2019) 1004 final.

                     (4)

                        COM(2019) 150 final.

                     (5)

                        Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).

                     (6)

                        COM(2014) 494 final.

                     (7)

                        Κυκλικά προσαρμοσμένο ισοζύγιο, μη συνυπολογιζομένων έκτακτων και άλλων προσωρινών μέτρων, όπως υπολογίστηκε εκ νέου από την Επιτροπή με χρησιμοποίηση της από κοινού συμφωνηθείσας μεθοδολογίας.

                     (8)

                        SWD(2019) 1004 final.